૧૯૯૦ પછીથી બીજો યુગ શરૂ થયો જેમાં અમેરિકા ભારતને આગળ લાવવા પ્રોત્સાહન આપવા લાગ્યું. ૧૯૯૧માં શીત યુદ્ધનો અંત આવ્યો. અમેરિકાને પાકિસ્તાનનો ખપ મટી ગયો અને નવા વૈશ્વીકરણના યુગમાં અમેરિકા માટે ભારતનો ખપ વધી ગયો. અવરોધવાનો યુગ સાડાચાર દાયકા જેટલો લાંબો ચાલ્યો, જ્યારે પ્રોત્સાહન આપવાના દિવસો બે દાયકામાં પૂરા થવા આવ્યા છે. આનું કારણ એ છે કે સામ્યવાદ અને મૂડીવાદ વચ્ચેના મિથ્યા શીત યુદ્ધની કિંમત જેમ રશિયાએ ચૂકવી છે તેમ અમેરિકાએ પણ ચૂકવવી પડી રહી છે. રશિયા રાજકીય અને આર્થિક રીતે ૧૯૯૧માં પડી ભાંગ્યું અને અમેરિકા આર્થિક રીતે અત્યારે પડી ભાંગવાની સ્થિતિમાં છે. ભોઈની પટલાઈ કરવામાં આવક કરતાં જાવક વધુ હોય તો આવું થાય. અમેરિકાની હરીફાઈ કરવામાં રશિયા બરબાદ થઈ ગયું અને હવે અમેરિકા ગામની પંચાત કરવામાં બરબાદી તરફ આગળ વધી રહ્યું છે.